РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-394/22

23. јануар 2022. године

Б е о г р а д

З А П И С Н И К

37. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 21. ЈАНУАРА 2022. ГОДИНЕ

Седница је почела у 18,33 часова.

Председавао је Владимир Димитријевић, председник Републичке изборне комисије.

Седници су присуствовали: чланови Републичке изборне комисије: Драгана Одовић, Немања Поповић, Зоран Лукић, Весна Миздрак, Никола Јелић, Џемил Сијарић, Марија Ђоковић, Владимир Јестратијевић, Бранкица Јовић, Татјана Китановић, Ђорђе Павловић, Миљкан Карличић, Вељко Одаловић, Владимир Матић, Срђана Видовић, Жељка Радета и Мирослав Васић; заменици одсутних чланова: Нада Јелић и Зорица Симеуновић; заменици присутних чланова: Вељко Перовић, Весна Стојковић, Марина Ђукановић, Енис Зековић, Џемил Диванефендић, Марина Марковић, Горан Дилпарић, Срђан Зораја, Горан Михајловић и Борис Бутулија, као и Срђан Смиљанић, секретар Републичке изборне комисије

Седници нису присуствовали: Усаме Зукорлић, заменик председника Републичке изборне комисије; чланови Комисије: Марко Јанковић, Јелена Миленковић, Ђула Ладоцки, Бисерка Живковић и Милош Томашевић, као и др Миладин Ковачевић; заменици присутних чланова: Бранибор Јовичић, Маја Пејчић, Милован Амиџић, Марко Кулић, Александар Чамагић, Гордана Радић Поповић и Марица Бурсаћ; заменици одсутних чланова: Милош Срећковић, Бела Буташ и Срђан Сандић.

Осим чланова и заменика чланова Комисије, седници су присуствовали: Владимир Шутић, помоћник директора Републичког завода за статистику, Јелена Јевтић и Ана Трифуновић, овлашћени посматрачи Удружења Грађани на стражи, Слађана Коматина, овлашћени посматрач Удружења Цесид и Владимир Тупањац, овлашћени посматрач Удружења ЦРТА.

На предлог председника, Комисија је, једногласно (20 за) и без дискусије, утврдила следећи

Д н е в н и р е д:

1. Одлучивање о приговору народног посланика Владана Глишића (02 Број: 014-247/22 од 18. јануара 2022. године);

2. Одлучивање о приговору гласача Пајаза Јусуфовића из Тутина-село Баћица (02 Број: 014-264/22 од 19. јануара 2022. године);

3. Одлучивање о приговору гласача Софије Казаковић из Београда (02 Број: 014-343/22 од 19. јануара 2022. године);

4. Одлучивање о приговору гласача Драгана Марковића из Бора (02 Број: 014-369/22 од 20. јануара 2022. године);

5. Одлучивање о приговору гласача Марије Стојановић и Милана Стојановића из Београда (02 Број: 014-370/22 од 20. јануара 2022. године);

6. Доношење решења о именовању председника и чланова гласачких одбора и њихових заменика за спровођење поновног гласања на републичком референдуму ради потврђивања Акта о промени Устава Републике Србије, 23. јануара 2022. године;

7. Р а з н о.

**Прва тачка дневног реда** – Одлучивање о приговору народног посланика Владана Глишића

У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбијен као неоснован, осим на гласачко место број 16. у општини Петровац на Млави, у ком делу се предлаже да буде одбачен.

Истакао је да је приговор примљен 18. јануара 2022. године у 19,59 часова, непосредном предајом Писарници Народне скупштине, да је поднет против радњи фалсификовања садржаја записника од стране чланова гласачких одбора, извршених дана 16.01.2022. године у 20,00 часова, на укупно 3.418 гласачких места на територији града Београда и 24 управна округа.

Напоменуо је да подносилац приговора наводи да постоје основи сумње да су поједини чланови гласачких одбора на гласачким местима свесно неверодостојно попунили записнике о резултатима гласања, при чему су такође свесно фалсификовали потписе грађана који нису гласали, те уместо тих грађана убацили унапред попуњене гласачке листиће у кутију, чиме су гласачки одбори на гласачким местима наведеним у приговору учинили неправилности у спровођењу референдума који битно утичу на резултате гласања. Изнео је и да се у приговору наводи да ови основи сумње произлазе из кривичне пријаве коју је Републичком јавном тужилаштву поднела званично регистрована кампања Суверенисти, због чега није могуће проглашење резултата референдума на овим гласачким местима, с обзиром да би евентуално утврђивање да је заиста дошло до фалсификовања и других радњи кривичних дела битно утицало на резултате референдума.

Истакао је да подносилац приговора износи став да, с обзиром на то да је у питању најважнији референдум у држави који се тиче измена Устава Републике Србије, приговор мора бити усвојен, јер није могуће утврдити резултате гласања без решавања претходног питања које је у надлежности најпре Републичког јавног тужиоца а затим и судова, а од тог претходног питања зависи одлука како Републичке изборне комисије тако и Управног суда у случају жалбе.

Изнео је да је приговор благовремен и изјављен од овлашћеног лица.

Указао је на то да се у приговору наводи 20 непостојећих гласачких места на територији четири јединице локалне самоуправе (Ћићевац, Жагубица, Баточина и Рашка), да су четири гласачка места у две јединице локалне самоуправе (Тутин и Пријепоље) у приговору наведена по два пута и да је поновно гласање на гласачком месту број 16. у општини Петровац на Млави већ одређено решењем Републичке изборне комисије од 20. јануара о спровођењу поновног гласања 23. јануара 2022. године.

У дискусији су учествовали Срђана Видовић, Владимир Матић, Мирослав Васић и Владимир Димитријевић.

Председник Комисије је, у складу са чланом 24. ст. 3. и 4. Пословника, на гласање ставио предлог за усвајање приговора.

За усвајање приговора гласала су четири члана Комисије.

С обзиром на то да за предлог за усвајање приговора није гласала већина чланова Комисије, председник Комисије је констатовао да се приговор, у складу са чланом 24. став 5. Пословника, сматра одбијеним, при чему је напоменуо да ће се писмени отправак решења израдити према достављеном предлогу решења.

**Друга тачка дневног реда** – Одлучивање о приговору гласача Пајаза Јусуфовића из Тутина-село Баћица

У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбијен као неоснован.

Истакао је да је приговор примљен 19. јануара 2022. године у 11,00 часова, преко Општинске изборне комисије општине Тутин, која је приговор примила 17. јануара 2022. године у 14.00 часова. Указао је на то да се у допису Општинске изборне комисије наводи да је приговор поднео Пајаз Јусуфовић, док се у самом приговору подносилац потписао као Паја Јусуфовић, као заступник мештана села Баћица, у чије име је поднео приговор.

Напоменуо је да је приговор поднет на рад гласачког одбора приликом спровођења гласања на референдуму на бирачком месту број 35. у селу Баћица у општини Тутин, да се у приговору наводи да је дошло до грубог кршења изборне воље грађана; да је бирачко место отворено са великим закашњењем а затворено много раније него је то законом предвиђено; да је у наведено време испред бирачког одбора био присутан један члан гласачког одбора док се други чланови нису појавили, да подносилац приговора сматра да општинска изборна комисија треба да уложи приговор и да се изборни процес од 16.01.2022. год. поништи и понови, да су на бирачком месту гласала само два лица и да је достављени записник фалсификован по вољи оних који су позивали на излазак о изјашњавању за уставне промене.

Истакао је да је приговор благовремен и да се треба сматрати поднетим од овлашћеног лица, али да је неоснован.

У дискусији су учествовали Срђана Видовић, Горан Михајловић, Мирослав Васић и Владимир Димитријевић.

Председник Комисије је, у складу са чланом 24. ст. 3. и 4. Пословника, на гласање ставио предлог за усвајање приговора.

За усвајање приговора гласала су три члана Комисије.

С обзиром на то да за предлог за усвајање приговора није гласала већина чланова Комисије, председник Комисије је констатовао да се приговор, у складу са чланом 24. став 5. Пословника, сматра одбијеним, при чему је напоменуо да ће се писмени отправак решења израдити према достављеном предлогу решења.

**Трећа тачка дневног реда** –Одлучивање о приговору гласача Софије Казаковић из Београда

У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбијен као неоснован.

Истакао је да је приговор примљен 19. јануара 2022. године у 13,41 часова, преко Изборне комисије градске општине Стари град у граду Београду, која је приговор примила 17. јануара 2022. године, као и да, према наводима приговора, подносиоцу приговора гласачки одбор на гласачком месту број 7. у градској општини Стари град у граду Београду није омогућио да гласа јер је није било у изводу из бирачког списка иако је, како се у приговору истиче, подносилац приговора на том месту гласала годинама.

Истакао је да је приговор благовремен и изјављен од овлашћеног лица, али да се треба сматрати неоснованим.

У дискусији су учествовали Мирослав Васић и Владимир Димитријевић.

Председник Комисије је, у складу са чланом 24. ст. 3. и 4. Пословника, на гласање ставио предлог за усвајање приговора.

За усвајање приговора није гласао ниједан члан Комисије.

С обзиром на то да за предлог за усвајање приговора није гласала већина чланова Комисије, председник Комисије је констатовао да се приговор, у складу са чланом 24. став 5. Пословника, сматра одбијеним, при чему је напоменуо да ће се писмени отправак решења израдити према достављеном предлогу решења.

**Четврта тачка дневног реда** –Одлучивање о приговору гласача Драгана Марковића из Бора

У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбачен као поднет од неовлашћеног лица.

Истакао је да је приговор примљен 20. јануара 2022. године у 10,00 часова, преко Градске изборне комисије града Бора, којој је поднет 18. јануара 2022. године у 14.15 часова.

Изнео је да је приговор поднет против Извештаја о резултатима гласања на Републичком референдуму одржаном 16. јануара 2022. године на територији града Бора, да се приговором указује на грубо кршење правила гласања на гласачком месту 35. у селу Метовница, да су на наведеном гласачком месту уочене неправилности у виду јако великог броја гласачких листића, који су попуњени ван гласачког места; да је од укупно 749 уписаних гласача, гласало 282 гласача од којих је чак 130 гласало ван бирачког места, да је подносилац приговора дошао до сазнања да постоји велики број људи који су уписани као да су гласали, а да они то нису учинили.

Истакао је да је приговор благовремен али да се треба сматрати поднетим од неовлашћеног лица.

Није било дискусије.

Комисија је, већином гласова (12 за, два против, шест није гласало), донела решење којим се приговор одбацује као поднет од неовлашћеног лица, у предложеном тексту.

**Пета тачка дневног реда** – Одлучивање о приговору гласача Марије Стојановић и Милана Стојановића из Београда

У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбијен као неоснован.

Истакао је да је приговор примљен 20. јануара 2022. године у 11,10 часова, путем поште, препорученом пошиљком са датумом предаје пошти 17. јануара 2022. године.

Указао је да је приговор поднет због неправилности на гласачком месту број 59 (МЗ Кумодраж 2) у градској општини Вождовац у граду Београду, да подносиоци у приговору наводе: да су убрзо по доласку да гласају закључили да је под њиховим именима већ неко потписан, те да је гласање у њихово име већ обављено; да су се контролори на бирачком месту упорно позивали на грешку; да им је понуђено да гласају, што су одбили јер нису желели да даље подржавају идеју да је у питању грешка; да су у консултацији са адвокатом позвали полицију да би се направио записник о потенцијално извршеном кривичном делу – фалсификовању потписа подносилаца приговора; да сматрају да је на предметном гласачком месту гласање изведено нерегуларно из разлога што се уместо подносилаца неко изјаснио поводом референдума и тиме угрозио њихова основна права – право избора; да захтевају да се на адекватан начин спроведе истрага како би се утврдило како и због чега је дошло до наведених нерегуларности.

Истакао је да је приговор благовремен и поднет од овлашћених лица.

У дискусији су учествовали Срђана Видовић, Владимир Матић, Мирослав Васић и Владимир Димитријевић.

Председник Комисије је, у складу са чланом 24. ст. 3. и 4. Пословника, на гласање ставио предлог за усвајање приговора.

За усвајање приговора гласало је пет чланова Комисије.

С обзиром на то да за предлог за усвајање приговора није гласала већина чланова Комисије, председник Комисије је констатовао да се приговор, у складу са чланом 24. став 5. Пословника, сматра одбијеним, при чему је напоменуо да ће се писмени отправак решења израдити према достављеном предлогу решења.

**Шеста тачка дневног реда** – Доношење решења о именовању председника и чланова гласачких одбора и њихових заменика за спровођење поновног гласања на републичком референдуму ради потврђивања Акта о промени Устава Републике Србије, 23. јануара 2022. године

У уводним напоменама, председник Комисије је обавестио Комисију да су у складу са примљеним предлозима посланичких група и председника Народне скупштине припремљена решења о именовању чланова гласачких одбора који треба да спроведу поновно гласање на девет гласачких места 23. јануара 2022. године, утврђених Решењем о спровођењу поновног гласања на гласачким местима за које је констатовано да се не могу утврдити резултати гласања и на којима је поништено гласање на републичком референдуму одржаном 16. јануара 2022. године. Напоменуо је да је током одржавања седнице примљен и предлог Покрета Доста је било, достављен преко председника Народне скупштине за заменика гласачког места на гласачком месту број 10. и члана на гласачком месту број 20. у општини Трстеник, те да ове предлоге треба сматрати интегралним деловима предлога решења за наведена гласачка места.

Није било дискусије.

Комисија је, већином гласова (19 за, један није гласао), донела решења о именовању председника и чланова гласачких одбора и њихових заменика за спровођење поновног гласања на републичком референдуму ради потврђивања Акта о промени Устава Републике Србије, 23. јануара 2022. године.

**Седма тачка дневног реда** – Разно

Председник Комисије је одржавање наредне седнице најавио за недељу, 23. јануар 2022. године, с тим да ће о времену почетка седнице чланови Комисије бити обавештени накнадно.

Седница је завршена у 19,31 часова.

Препис тонског снимка седнице саставни је део овог записника.

СЕКРЕТАР ПРЕДСЕДНИК

Срђан Смиљанић Владимир Димитријевић